Комсомолыр илъэси 100 ирокъу
ЩIэблэ псоми ящыщу комсомолым хэтахэм захудогъазэ: комсомолым и ветеранхэм я Къэбэрдей-Балъкъэр Республикэ советыр хыхьащ 2018 гъэм комсомолыр илъэси 100 зэрырикъур гъэлъэпIэным зыхуэгъэхьэзырынымкIэ лэжьыгъэм.
Зэрыщыту Совет Союзым и комсомолми хуэдэу, республикэм и комсомолыр къэралым и тхыдэм и лъэхъэнэ нэхъыщхьэхэм екIуэкIа Iуэхушхуэхэм — щIэныгъэншагъэр, зеиншагъэр гъэкIуэдыным, къуажэм социалистическэ зэхъуэкIыныгъэхэр щегъэкIуэкIыным, промышленностыр индустриализацэ щIыным, IэщIагъэхэу цIыхубэ хозяйствэр нэхъ зыхуэныкъуэхэр зэгъэгъуэтынымкIэ зэщIэхъееныгъэм хэтащ. Нэхъыжьхэм ящIыгъуу республикэм комсомолхэмрэ щIалэгъуалэмрэ хахуагъэ, лIыхъужьыгъэ нэс къыщагъэлъэгъуащ 1941 — 1945 гъэхэм екIуэкIа Хэку зауэшхуэм. Ди республикэм щыщу абы щыгъуэ Совет Армэм ираджа цIыху мин 60-м комсомолу мин 40-м щIигъу яхэтт.
Къэбэрдей-Балъкъэрым и комсомолыр жыджэру хэтащ зауэм зэтрикъута къалэхэр, къуажэхэр, заводхэр, фабрикэхэр, колхозхэр, школхэр зэфIэгъэувэжыным. ЩIалэгъуалэр икъукIэ жыджэру хэлэжьы-
хьащ къэралым и дежкIэ мыхьэнэшхуэ зиIэ ухуэныгъэу 1500-м нэблагъэм. Абыхэм ящыщщ Братскэ ГЭС-р, Байкал-Амур гъущI гъуэгур, «Дружба» щIыдагъэ зрикIуэ бжьамий гъуэгур. Ахэр хэлэжьыхьащ ди республикэм полупроводник IэмэпсымэхэмкIэ заводыр, «Телемеханика» заводыр, электровакуум заводыр, «Искож» комбинатыр, псэупIэ унэхэр, гъуэгухэр, нэгъуэщI куэди щыщIыным.
Комсомолым къыхэкIащ зи лIыхъужьыгъэкIэ, псэемыблэж лэжьыгъэкIэ а зэгухьэныгъэм и пщIэр зыIэта лIыхъужь ныбжьыщIэ мин бжыгъэхэр. Комсомолым Хэкум и пащхьэ щиIэ фIыщIэм цIыхубэм къызэралъытэм и дамыгъэу абы и бэракъым ордену хы къыхалъхьащ.
Ди ныбжьэгъу лъапIэхэ!
Комсомолым гъэсэныгъэ щызыгъуэта, зи щIалэгъуэ илъэсхэр абы хуэзыгъэпса икIи лъэхъэнэ зэмылIэужьыгъуэхэм комсомол гъащIэм жыджэру хэта псори къыхудоджэ я гукъэкIыжхэмкIэ, сурэт зэмылIэужьыгъуэхэмкIэ къыддэгуэшэну.
Фэ гъащIэм къыхэфха дерсхэр икъукIэ лъапIэщ. СССР-м къызэщIиубыдэу щыта щIыналъэм и Iыхьэ псоми цIыху куэдым иригушхуэу ягу къыщагъэкIыж комсомолым щыхэта илъэсхэр, лэжьыгъэм, зэныбжьэгъугъэм, лъагъуныгъэм я илъэсхэр. Дуней псом къыщыхъуакъым комсомолым ебгъапщэ хъун щIалэгъуалэ зэщIэхъееныгъэ лъэщ. Комсомолым и фIыщIэкIэ дэтхэнэ зы щIэблэри гъуэгу тэмэмым теуващ. Ар зэхэщIыкIым, хэкур фIыуэ лъагъуным щыхурагъаджэ школ, плъапIэ хьэлэмэтхэм, Iуэху инхэм, мурад нэхъ иныжхэм я зэмант. А лъэхъэнэм щыIа щIалэгъуалэм я нагъыщэ нэхъыщхьэщ пэжыгъэр, жэрдэмыр, творчествэр, тегушхуэныгъэр, жыджэрагъ иныр, псэ хьэлэлагъыр.
Зэгуэр комсомолым хэтам ар зэи щыгъупщэнукъым. Зи щхьэцыр къетхъуха комсомолхэр нобэ щызэкъуэувэжыр щIалэгъуэ блэкIар къытрагъэзэжурэ ягъэныщкIуну аракъым, атIэ комсомолым щызрагъэгъуэта зэфIэкI лъагэм нобэрей щIалэгъуалэр щыгъуазэ ящIын икIи ахэр гъуэгу тэмэмым трагъэувэн папщIэщ.
Комсомолым и ветеранхэм я Къэбэрдей-Балъкъэр Республикэ советым зи къарумрэ зэфIэкIымрэ комсомолым хуэзыгъэпсахэр икIи а зэгухьэныгъэр зи гум гуапэу къинахэр къыхуреджэ юбилей лъа- пIэм — комсомолыр илъэси 100 щрикъум зыхуэгъэхьэзырыным жыджэру къыхыхьэну, мы Iуэхур тэмэму егъэкIуэкIынымкIэ, Советым и лэжьыгъэр егъэфIэкIуэнымкIэ зэфIэгъэкIыпхъэу къалъытэхэр къыхалъхьэну.
Ди хэщIапIэр: КъБР, Налшык къалэ, Лениным и уэрам, 57, телефонхэр: (8662) 77-14-78, 77-15-96.
Комсомолым и ветеранхэм я Къэбэрдей-Балъкъэр
Республикэм и советым и цIэкIэ
Сэбаншы Розэ, Зумакулов Борис, Жыджэт Александр, Чеченов Хьэсэн.
